《荷兰国进千里马歌》
清代·叶舒崇

皇帝御宇之六载，负扆致政归彤墀。大开明堂治六服，万国会同车马驰。

海波不扬通远道，纷纷重译来京畿。九州之外荷兰国，人物窈停言兜离。

一朝稽颡表忱悃，骅骝作贡称珍奇。雄姿逸态世罕有，奔腾千里犹嫌迟。

骄嘶自许邀宠眷，不惮跋涉经险巇。牵来独立玉阶下，遂令凡马皆惊疑。

姬王讵必重八骏，汉帝安用遣贰师。那知至尊方偃武，端拱南面垂裳衣。

诏谓圉人归厩下，予以衔勒聊鞿羁。鸾旗在前属车后，朕乘此马将安之？

圣朝岂复畜奇兽，留兹用慰遐方思。

作者简介：（?—1679）江苏吴江人，字元礼，号宗山。康熙十五年进士。官内阁中书。诗文皆有名。举鸿博，未试卒。有《宗山集》、《谢斋词》。